Dôvodová správa
Všeobecná časť
Návrh štatútu Akreditačnej komisie je vypracovaný na základe § 81 ods. 12 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon“). Zákon nadobudol účinnosť 1. apríla 2002. Podľa citovaného zákona spôsob rokovania Akreditačnej komisie a jej pracovných skupín upraví štatút Akreditačnej komisie (ďalej len „štatút komisie“), ktorý schvaľuje vláda. Kompetencia vlády schvaľovať štatút komisie na návrh ministerstva je upravená v § 102 ods. 1 písm. b) zákona. Vláda SR vymenovala nových členov Akreditačnej komisie (ďalej len „komisie“) uznesením č. 896 z 21. augusta 2002 dňom 1. septembra 2002. Štatút komisie by mal nadobudnúť účinnosť dňom schválenia uznesenia, lebo je nevyhnutný pre jej činnosť. Štatút komisie je v súlade so zákonom.
Predošlá komisia nemala štatút a riadila sa vtedajšími všeobecne záväznými právnymi predpismi (zákon č. 172/2002 Z. z. o vysokých školách v znení neskorších predpisov) a „Rokovacím poriadkom Akreditačnej komisie, poradného orgánu vlády Slovenskej republiky“ (ďalej len „rokovací poriadok“), ktorý bol vnútorným predpisom komisie, nadobudol účinnosť 2. 6. 1999 a podpísal ho predseda komisie. 
Zákon účinný od 1. apríla 2002 podstatne podrobnejšie upravuje ustanovenia o Akreditačnej komisii, ktoré v doterajších predpisoch neboli upravené. Posilnené postavenie nezávislosti komisie si vyžiadalo aj potrebu, aby bol spracovaný štatút komisie a aby bol schvaľovaný na úrovni vlády. To sa prejavilo aj príslušnými zákonnými úpravami.
Návrh štatútu komisie v súlade so zákonom upravuje podrobne predovšetkým spôsob rokovania komisie a jej pracovných skupín (spôsob rokovania, spôsob hlasovania). Upravuje aj ďalšie skutočnosti, ktoré si reálny stav vyžaduje upraviť a takéto úpravy patria k náležitostiam štatútu komisie: napr. postup zriaďovania pracovných skupín, pôsobnosť predsedu komisie, tajomníka komisie, úlohy sekretariátu komisie. K náležitostiam každého štatútu patria aj úlohy, pôsobnosť príslušného orgánu a pod. Keďže základná úloha, zloženie, činnosť, pôsobnosť komisie a pod. podrobne upravuje zákon, upravili sa tieto skutočnosti v základných ustanoveniach predovšetkým odkazom na zákon. Ďalšie podrobnosti by boli opakovaním zákona. Taký postup je aj v súlade s pripomienkami z vonkajšieho pripomienkového konania.  
Návrh štatútu komisie je v súlade so zákonom. Návrh štatútu komisie nezakladá priame nároky na zvyšovanie štátneho rozpočtu.
Keďže návrh štatútu komisie nie je návrhom vykonávacieho právneho predpisu charakteru nariadenia vlády alebo vyhlášky, nepredkladá sa ani doložka jeho zlučiteľnosti s právom Európskych spoločenstiev a právom Európskej únie, ako ani príslušná tabuľka zhody.
V predkladanom návrhu štatútu komisie sa v podstatnej miere zohľadnili pripomienky z vonkajšieho medzirezortného pripomienkového konania.
Osobitná časť
K článku 1 a 2
V súlade s náležitosťami štatútu sa upravuje okruh úloh, orgánov a vzťahov, ktorý je predmetom štatútu. Uvádza sa len základná úloha komisie podľa zákona. Zloženie, činnosť, pôsobnosť komisie, atď. sú podrobne upravené v zákone, preto uvádza sa len odkaz na zákon. Komisia je poradným orgánom zriadeným vládou, jej členovia sú vymenovaní vládou. Z uvedeného vzťahu vyplýva úloha predkladať jej správu o činnosti. Predkladanie údajov o výške finančných prostriedkov použitých na jej činnosť vyplýva z požiadavky Rady vysokých škôl spriehľadniť činnosť komisie aj v záujme posúdenia jej efektívnosti vo vzťahu k finančným nákladom. Komisia nemôže predkladať bežnú správu o hospodárení, lebo nie je právnickou osobou s vlastným rozpočtom, ale materiálne a finančne ju zabezpečuje ministerstvo školstva. Spriehľadnenie činnosti komisie sa umožňuje aj ustanovením  o prehľade informácií, ktoré má komisia zverejňovať na svojej internetovej stránke. Úprava vyplýva z požiadavky pripomienkového konania Slovenskej rektorskej konferencie. Z dôvodu pružnosti činnosti komisie sa vzájomné dorozumievanie členov uskutočňuje elektronicky, a preto sa aj dokumenty vyhotovujú v elektronickej forme. 
K článkom 3 a 5, 7 a 8
V záujme priehľadnosti výkonu poslania komisie sa uvádza podrobný postup spôsobu rokovania a spôsobu hlasovania komisie. Podľa závažnosti prerokúvaných záležitostí sa odlišuje, kedy na prijatie uznesenia je potrebný súhlas nadpolovičnej väčšiny hlasov všetkých jej členov a kedy je potrebný súhlas dvoch tretín všetkých jej členov. Podobne sa upravuje aj spôsob rokovania a spôsob hlasovania pracovnej skupiny, kde postačujú menej rozsiahle úpravy.
K článku 4
Ustanovenia upravujú postup vybavovania žiadosti, ktorú obdržala komisia od jej zaevidovania na sekretariáte po hlasovanie pracovnej skupiny o jej výstupe (hodnotiaca správa alebo stanovisko) po posúdení tejto žiadosti pracovnou skupinou na základe kritérii spôsobilosti.  
K článku 6
V článku sa upravuje postup zriaďovania pracovných skupín komisie podľa jednotlivých oblasti vzdelávacej, vedeckej, technickej alebo umeleckej činnosti. V záujme objektívnosti sa odporúča primerane široké zloženie pracovných skupín podľa oblastí pôsobenia jej členov. Umožňuje sa aj zriaďovanie pracovných skupín na konkrétny účel. Ide o vnútorné záležitosti komisie, ktoré je potrebné upraviť v záujme zdarného výkonu plnenia úloh komisie. 
K článku 9 
Pôsobnosť predsedu komisie doteraz nebola nikde upravená, úprava je však potrebná.
K článkom 10 a 11
Činnosť komisie, ktorej členovia nie sú výkonnými pracovníkmi v pracovnom pomere, je nutné zabezpečiť podpornými a obslužnými činnosťami odborného, legislatívneho, organizačného a administratívneho charakteru prostredníctvom sekretariátu komisie. Činnosť sekretariátu komisie riadi tajomník komisie, ktorého menuje minister na návrh predsedu komisie. 
K článku 12
Tak ako štatút komisie, aj jeho zmenu schvaľuje vláda Slovenskej republiky na návrh ministerstva školstva. Podnet a návrh na jeho zmenu môže dať ktokoľvek, predovšetkým však Akreditačná komisia. Ministerstvo školstva predkladá vláde SR návrhy na zmenu štatútu po vyjadrení komisie.       
Odporúča sa, aby štatút komisie nadobudol účinnosť dňom schválenia vládou SR v záujme urýchlenej možnosti komisie konať podľa neho.